Syrinx (mytológia)

Syrinx alebo Sýrinx (, ) je v gréckej mytológii nymfa, dcéra riečneho boha Ladóna.

Do najkrajšej nymfy arkádskych hôr Syringy sa zaľúbil odpudivý boh Pan. Keď ju raz prekvapil, jeho polozvierací výzor v nej vyvolal panický strach a dala sa pred ním na útek. V ceste jej ale náhle stála rieka jej otca, preto do nej skočila a prosila ho, aby jej pomohol. Ladón urobil čo bolo v jeho silách, život jej nezachránil, ale premenil ju na tŕstie a Pan, ktorý ju dohonil, objal už iba chvejúce sa steblá.Ovidius, Metamorphoses, 1,689-712. 

Nešťastný Pan si potom sadol na breh rieky a ako sedel, zavial vánok a z tŕstia začul akúsi clivú pieseň. Pomyslel si, že keď tŕstie vydáva také krásne zvuky, mohol by z neho vyrobiť hudobný nástroj a tak vytrhol z tŕstia pár stebiel, ktoré prerezal v kolienkach, nerovné časti pospájal a prilepil ich voskom. Keď potom do stebiel zafúkal, ozval sa krásny zvuk mnohohlasnej píšťaly. Novému hudobnému nástroju dal potom meno po svojej láske syrinx.

 Referencie a bibliografia 

Kategória:Postavy gréckej mytológie